鮑魚

鮑魚，古時叫鰒，又叫鏡面魚、九孔螺、明目魚、將軍帽，係一種海生軟體動物，屬於腹足綱鮑科嘅單殼海生貝類。棲石質河岸，以藻類做食糧。

鮑魚除咗係海中嘅軟體動物之外，亦係中國傳統嘅名貴食材，古時叫鰒魚，山珍海味嘅一種。漢朝王莽就鍾意食鰒魚。曹操鍾意食鰒魚，曹操死後，曹植曾向徐州刺史臧霸要二百隻來祭祀。鮑魚通常喺水溫度比較低嘅海底出產。出產地有日本北部、中國東北部、北美洲西岸、南美洲、南非、澳洲等地。公認最佳產地係日本同墨西哥。

食用

鮑魚係四大海味：鮑、參、翅、肚嘅首位。種類繁多，有少部份鮑魚新鮮急凍，亦有製成罐頭，或曬製成乾貨。當中乾鮑按一斤重量有幾多個分為「十頭」、「八頭」等，十頭即係指一斤內有十個。頭數越少，鮑魚越大，亦越昂貴。另外，台灣同中國大陸「斤」嘅定義有分別。喺台灣一台斤係600公克。喺大陸，一市斤係500公克。都係叫「十頭」嘅鮑魚喺大陸會較細，唔少台灣人因此誤會大陸商店呃秤。

上等鮑魚多數會製成乾鮑，當中一種叫做「溏心鮑魚」。「‎‎溏心」係指乾鮑中心部份呈唔凝結嘅半液體狀態，將乾鮑煮到中心部份黏黏軟軟，入口時質感柔軟同有韌度，要製作溏心鮑魚需要經過多次曬乾嘅程序。鮮鮑魚並無溏心。新鮮鮑魚多數以清蒸方式處理。

台灣產嘅九孔又叫台灣珍珠鮑魚、台灣鮑魚、九孔。

海味